CELEX: 32015R2344
Language: et
Date: 2015-12-15 00:00:00
Title: Komisjoni rakendusmäärus (EL) 2015/2344, 15. detsember 2015, milles sätestatakse kooskõlas Euroopa Parlamendi ja nõukogu määrusega (EL) nr 575/2013 rakenduslikud tehnilised standardid seoses valuutadega, millega kaasnevad piirangud likviidsete varade kättesaadavusele (EMPs kohaldatav tekst)

16.12.2015   
            
            
               ET
            
            
               Euroopa Liidu Teataja
            
            
               L 330/26
            
         KOMISJONI RAKENDUSMÄÄRUS (EL) 2015/2344,
   15. detsember 2015,
   milles sätestatakse kooskõlas Euroopa Parlamendi ja nõukogu määrusega (EL) nr 575/2013 rakenduslikud tehnilised standardid seoses valuutadega, millega kaasnevad piirangud likviidsete varade kättesaadavusele
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 26. juuni 2013. aasta määrust (EL) nr 575/2013 krediidiasutuste ja investeerimisühingute suhtes kohaldatavate usaldatavusnõuete kohta ja määruse (EL) nr 648/2012 muutmise kohta, (1) eriti selle artikli 419 lõiget 4,
   ning arvestades järgmist:
   
               (1)
            
            
               Määruse (EL) nr 575/2013 artikli 412 lõikes 1 on sätestatud likviidsuskatte nõue, mille kohaselt peab krediidiasutustel ja investeerimisühingutel olema likviidseid varasid, tagamaks et nad säilitavad likviidsuspuhvrite tasemed, mis on piisavad selleks, et toime tulla mis tahes võimalike tasakaalustamatustega likviidsete vahendite sissevoolu ja väljavoolu vahel.
            
         
               (2)
            
            
               Likviidsuskatte nõuet on täpsustatud määruse (EL) nr 575/2013 artikli 460 kohaselt vastu võetud komisjoni delegeeritud määruses (EL) 2015/61 (2).
            
         
               (3)
            
            
               Kui põhjendatud vajadus likviidsete varade järele likviidsuskatte nõuet silmas pidades ületab kõnealuste likviidsete varade kättesaadavust teatavas valuutas, kohaldatakse selle valuuta suhtes ühte või mitut erandit, nagu sätestatud määruse (EL) nr 575/2013 artikli 419 lõikes 2.
            
         
               (4)
            
            
               Seepärast on vaja määrata kindlaks valuutad, mille suhtes tuleks kohaldada erandit, ja ulatus, milles sellise erandi tegemine peaks olema võimalik.
            
         
               (5)
            
            
               Euroopa Pangandusjärelevalve (EBA) hinnang põhjendatud vajaduse kohta põhines parimatel võimalikel andmetel, mille pädevad asutused said esitada teatavas valuutas likviidsete varade ning muude investorite nõutavate ja seega krediidiasutuste ja investeerimisühingute likviidsete varade vajaduse rahuldamiseks mittekättesaadavate likviidsete varade kohta.
            
         
               (6)
            
            
               EBA on teinud kindlaks, et Norra kroon (NOK) on valuuta, millega kaasnevad piirangud likviidsete varade kättesaadavusele. See tehti kindlaks enne, kui jõustus delegeeritud määrus (EL) 2015/61, millega seoses hindas EBA likviidsete varade kättesaadavaust vastavalt Baseli pangajärelevalve komitee vastuvõetud rahvusvahelistele standarditele. Hindamise käigus uuriti likviidseid varasid, mida ei nõuta üksustelt, mille suhtes ei kohaldata määrust (EL) nr 575/2013, ja võrreldi neid krediidiasutuste ja investeerimisühingute vajadustega, lähtudes nende hinnangulistest kaalutud väljaminevatest rahavoogudest netoarvestuses järgmise 30 päeva jooksul, võttes arvesse piiristatud sissetulevaid rahavoogusid, tegureid, mis tõenäoliselt mõjutavad likviidsete varade nappust kolme- kuni viieaastase ajavahemiku jooksul ning likviidsuskatte nõude eesmärki 110 %.
            
         
               (7)
            
            
               EBA hinnangu kohaselt on põhjendatud vajadus likviidsete varade järele suurem kui likviidsete varade kättesaadavus Norra kroonides. Ühed kõige likviidsemad varad on riigivõlakirjad, kuid Norra riigivõlakirjade pakkumine on soodsa eelarvepositsiooni tõttu suhteliselt piiratud. Kuigi rahvusvahelised institutsioonid ja hargmaised arengupangad on emiteerinud suures mahus võlakirju ka Norra kroonides, on valdavalt tegemist olnud suunatud pakkumistega ja võlakirjade omanikeks on olnud välismaised investorid, mistõttu EBA ei käsitanud neid likviidsetena ning määruse (EL) nr 575/2013 kohaldamisalasse kuuluvatele krediidiasutustele ja investeerimisühingutele kättesaadavatena. EBA hinnang põhines Baseli pangajärelevalve komitee vastuvõetud rahvusvahelistel likviidsusstandarditel, kuid selle hindamine, kas põhjendatud vajadus likviidsete varade järele on märkimisväärselt suurem kui teatavas valuutas likviidsete varade kättesaadavus, peaks põhinema delegeeritud määruses (EL) 2015/61 sätestatud lõplikul likviidsete varade loendil. Loendi põhjal on likviidsete varade valik suurem, eelkõige pandikirjade puhul. Selleks et muuta EBA järeldust, et põhjendatud vajadus likviidsete varade järele on suurem kui likviidsete varade kättesaadavus Norra kroonides, on see erinevus aga ebapiisav.
            
         
               (8)
            
            
               EBA on korraldanud avalikud konsultatsioonid käesoleva määruse aluseks oleva rakendusliku tehnilise standardi eelnõu kohta, analüüsinud potentsiaalseid seonduvaid kulusid ja tulusid ning küsinud arvamust pangandussektori sidusrühmade kogult, mis on asutatud vastavalt Euroopa Parlamendi ja nõukogu määruse (EL) nr 1093/2010 artiklile 37. Vastavalt Euroopa Parlamendi ja nõukogu määruse (EL) nr 1093/2010 (3) artiklis 15 sätestatud korrale kinnitas komisjon muudatustega EBA esitatud rakendusliku tehnilise standardi eelnõu pärast seda, kui oli eelnõu EBA-le koos muudatuste põhjendustega tagasi saatnud. EBA esitas ametliku arvamuse, milles toetas kõnealuseid muudatusi ja kinnitas, et algse rakendusliku tehnilise standardi eelnõu kohast mahtu, mille võrra põhjendatud vajadus likviidsete varade järele ületab likviidsete varade kättesaadavust Norra kroonides, ei tuleks muuta,
            
         ON VASTU VÕTNUD KÄESOLEVA MÄÄRUSE:
   Artikkel 1
   Põhjendatud vajadus likviidsete varade järele määruse (EL) nr 575/2013 artiklit 412 silmas pidades ületab kõnealuste likviidsete varade kättesaadavust käesoleva määruse lisas nimetatud valuutades ja selles täpsustatud ulatuses (protsentides).
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 15. detsember 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 176, 27.6.2013, lk 1.
   
      (2)  Komisjoni delegeeritud määrus (EL) 2015/61, 10. oktoober 2014, millega täiendatakse Euroopa Parlamendi ja nõukogu määrust (EL) nr 575/2013 seoses krediidiasutuste suhtes kohaldatava likviidsuskatte nõudega (ELT L 11, 17.1.2015, lk 1).
   
      (3)  Euroopa Parlamendi ja nõukogu määrus (EL) nr 1093/2010, 24. november 2010, millega asutatakse Euroopa Järelevalveasutus (Euroopa Pangandusjärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/78/EÜ (ELT L 331, 15.12.2010, lk 12).
   
      LISA
      
         Selliste valuutade loend, millega kaasnevad piirangud likviidsete varade kättesaadavusele
      
      
                  Nr
               
               
                  Valuuta
               
               
                  Ulatus, mille võrra põhjendatud vajadus likviidsete varade järele ületab nende kättesaadavust
               
            
                  1.
               
               
                  Norra kroon (NOK)
               
               
                  63 %